25 reeds dood in Kaapse taxi-geweld | Netwerk24
Bonginkosi Madikizela, Wes-Kaapse LUR vir vervoer en openbare werke, besoek Saterdag die huis van die vermoorde Victor Wiwi, 'n leier in die taxibedryf in Kaapstad. Foto: Verskaf
In dié paar maande was daar 'n verdere 11 pogings tot moord in die taxibedryf.
Bonginkozi Madikizela, Wes-Kaapse LUR vir vervoer en openbare werke, het die naweek die gesin van Victor Wiwi, die vermoorde president van die Cape Amalgamated Taxi Association (Cata), besoek nadat hy en een van sy veiligheidswagte Woensdagaand by die Borcherds Quarry-afrit in Nyanga doodgeskiet is. Nog twee mense het die skietery oorleef.
Madikizela wil Maandag met die Wes-Kaapse leiers van die Suid-Afrikaanse Nasionale Taxivereniging (Santaco) vergader omdat die leiers in die taxibedryf nie in staat is om die nuwe vlaag van moorde te keer nie.
Hy sê die Wes-Kaapse departement van vervoer het 'n ooreenkoms om geldelike hulp te verskaf aan leiers in die taxibedryf deur onder meer vergoeding vir die vergaderings wat hulle bywoon, kantoorruimte en administratiewe ondersteuning. Leiers in die taxibedryf se onvermoë om die aanvalle te keer, kan dié ooreenkoms in die wiele ry, het Madikizela gewaarsku.
Hy sê die minibus-taxibedryf is noodsaaklik vir die ekonomie van die provinsie en dit vervoer daagliks die meeste mense in die openbare vervoersektor as enige ander manier van openbare vervoer.
Intussen het die polisie in Bellville drie verdagtes met bande in die taxibedryf in hegtenis geneem nadat hulle die bestuurder van 'n huurmotor ontvoer en geld geëis het om die man vry te laat.
Brig. Novela Potelwa, polisiewoordvoerder, het Sondag gesê die drie verdagtes is blykbaar verbonde aan 'n plaaslike taxivereniging. Hulle het 'n app-vervoerdiens gebruik en toe hulle in die motor was, die bestuurder gedwing om na die taxistaanplek in Bellville te ry. Daar het hulle geld geëis om die man vry te laat.
Die polisie is in kennis gestel en het drie verdagtes in hegtenis geneem. Daar is ook beslag gelê op 'n Toyota Avanza. Die polisie vermoed dié voertuig is in 'n soortgelyke voorval gebruik waar 'n bestuurder ontvoer is.